

**PRESSEMEDDELELSE**

**RINGSTED GALLERIET OG SKITSE PRÆSENTERER**

**ART DRIVE OG KUNSTFILM**

**Velkommen til den store kunstdag i Ringsted – med art drive, finissage, kunstfilm i den lokale biograf og artist talks, hvor der stilles skarpt på køn, identitet og magtforhold. Det sker alt sammen søndag den 9. juni i forbindelse med soloudstillingen ’Powerhouse’ af Miriam Kongstad (f.1991) på Ringsted Galleriet i samarbejde med Skitse.**

**VÆR MED** når vi afrunder udstillingen ’Powerhouse’ med et brag af aktiviteter. Dagen starter kl. 13:30 med busafgang fra Wilson Saplana Gallery på Vesterbrogade 6 i København. Under busturen vil der være oplæsning af den herboende algerisk-franske poet og performancekunstner, Zahna Siham Benamor (f. 1988, DK), som er aktuel med EP’en ’Jeg kommer fra ørkenen’ (2024). 14:30 forventes ankomst til Ringsted Galleriet, hvor publikum inviteres indenfor til finissage med artist talk samt mad og drikke til at lade op på undervejs. Dernæst går turen videre til den ikoniske biograf, KINO Kultur Ringsted, hvor der bydes indenfor til kunstkortfilm med udgangspunkt i feminine energier og magtforhold. Her præsenterer Kongstad, udover dokumentation af sit værk, Take My Breath Away (2023), en række stærke videoværker af kunstnerne, Josefin Arnell (f. 1984) i samarbejde med Helen Anna Flanagan (f. 1988), Pauline Curnier Jardin (f. 1980) og Hannah Heilmann (f. 1978) efterfulgt af Q&A med Miriam Kongstad og Hannah Heilmann.

På udstillingen ’Powerhouse’ på Ringsted Galleriet benytter Miriam Kongstad batteriet som metafor, særligt for den enorme råstyrke og kraft der findes i kvindekroppen. Her forenes kølig, modernistisk æstetik med kroppens følsomhed og sitrende kraftudladninger. Udstillingen består af 20 fotokollager overført til aluminium, der tilsammen danner et billedunivers af batterier, kraftværker, startkabler og elnet, sammensmeltet med brystvorter, fødsler, sprintløbere, førstehjælp og korsetter. Vægværkerne kontrasteres af en række stålskulpturer, der i formel, industriel stil minder om batterier, opskalerede til menneskelige dimensioner, placeret direkte på gulvet, som hvilende, ladede, væskende, truende og vitale.

På KINO Kultur Ringsted inviteres der indenfor til et gensyn med performanceværket, Take My Breath Away, som fandt sted i de historiske sale på Glyptoteket i 2023. På filmisk og mytisk vis opbygges der en højspænding gennem lyd, lys og kropsbevægelse, når græsk metafysik blandes sammen med vor dages popkultur og følelsesliv med udgangspunkt i dét kys, som Madonna gav Britney Spears og Christina Aguilera for åben skærm i 2003, som påkaldte et globalt ramaskrig og stemning af katarsis. En anden performancedokumention er værket ’Solen skal ikke røre møblerne´af den danske billedkunstner, Hannah Heilmann, hvor hun tager publikum med på en guidet tur, som tager en uventet, personlig drejning, når hun fører os gennem samlingerne på Statens Museum for Kunst. En lignende overraskende udvikling ser man også i kortfilmen ’Blood Sisters’ af kunstnerduoen, Josefin Arnell (SE) og Helen Anna Flanagan (UK) omhandlende en gruppe, midaldrende kvinders ’fredelige’ picnic-tur i den lokale rosenhave. Samme fejring af postmenopausal femininitet synes man også at kunne spore i kortfilmen ’Bled Out’ af den franske billedkunstner, Pauline Curnier Jardin. Opmuntret af genfremkomsten af et menstruationsflow genvinder en gruppe midaldrende kvinder deres erotiske kraft.

Kendetegnende for alle kortfilm og performances er, at de omhandler en allestedsnærværende og højaktuel tematik omkring seksualitet, kønsroller, magt og social kontrol i vores samfund samtidig med at alle værker er gennemsyret af en befriende, feminin sensibilitet, kraft og styrke.

**VELKOMMEN TIL ET ENERGISPÆKKET KUNSTPROGRAM DEN 9. JUNI:**

Finissage på Ringsted Galleriet fra 13.00-16.00

Busafgang fra Wilson Saplana, Vesterbrogade 6, København kl. 13:30 med oplæsning af Zahna Siham Benamor

Busankomst på Ringsted Galleriet 14:30

Artist-talk med Miriam Kongstad i udstillingen kl. 15:00

Kunstfilmfremvisning og Q&A i KINO Kultur Ringsted kl. 16:15

Busafgang fra KINO Kultur Ringsted kl. 18:30 med ankomst ved Wilson Saplana, Vesterbrogade 6, København kl. 19:30

Bustur tur/retur for 50kr pr. pers. Find billetter til busturen på Billetto:

https://billetto.dk/e/art-drive-powerhouse-kunstfilm-billetter-1001108

Det øvrige program er gratis inkl. mad og drikke.

**POWERHOUSE PÅ RINGSTED GALLERIET**

**Udstillingsperiode:** 28. april – 8. juni 2024

**Åbent:** alle lørdage fra kl. 13.00 - 16.00 eller efter aftale

**Mere info:**

Ringsted Galleriet, Bøllingsvej 15, 4100 Ringsted **/** ringstedgalleriet.dk KINO Kultur Ringsted, Tinggade 9, 4100 Ringsted / kinokultur.dk

Kontakt: Heidi Hove, tlf. 30428727 / ringstedgalleriet.contact@gmail.com

**FAKTA:**  Udstillingsprogrammet ’X’ består af i alt 4 udstillinger, som finder sted på Ringsted Galleriet samtidig med at nogle aktiviteter ligeledes vil sprede sig til KINO Kultur Ringsted - en af Danmarks ældste biografer. Alle kunstnerne i programmet arbejder i et billedkunstnerisk konglomerat af video, lyd, installation og performance. Ønsket er at skabe et program, der tager afsæt i det digitale medie samtidig med, at der arbejdes mrf performativitet og installation i en rammesætning, der dekonstruerer teknologi, hverdag, køn, historie og mytologi.

24.02.24-06.04.24 Mogens Jacobsen

27.04.24-08.06.24 Miriam Kongstad

24.08.24-05.10.24 Filip Vest

26.10.24-07.12.24 Rose English

Ringsted Galleriet er et kunstnerdrevet udstillingssted, som har eksisteret siden 1982. Til en start var det beliggende i en baggård på Nørregade 8, men i 1995 flyttede det i større lokaler på Bøllingsvej 15, som både har huset lager, trykkeri og landbrugsmuseum. Flytningen åbnede op for nye muligheder i form af etablering af en billedskole, som i dag betegnes som Ringsted Galleriets Formidlingscenter. I dag består Ringsted Galleriet af ét stort udstillingsrum på 130m2 og to undervisningslokaler, hvor samtidskunsten og dets aktuelle tematikker og teknikker formidles til både børn, unge og voksne.

Igennem årtier har Ringsted Galleriet været med til at bringe nogle af Danmarks største kunstnere til Ringsted. Kvalitetskunst bør være for alle, og bør være noget der er forankret i dagligdagen. Derfor er ønsket med udstillingsprogrammet ’X’ og fremtidige programmer, at skabe større synlighed omkring samtidskunsten, samtidig med at formidlingen vægtes. Find mere information om udstillingsprogrammet ’X’ og dets formidlingsprogram såsom guidede ture, workshops etc. på Ringsted Galleriets hjemmeside: www.ringstedgalleriet.dk

Udstillingsprogrammet ’X’ og dets formidlingsprogram er med stor tak støttet af:



Udstillingen ’POWERHOUSE’ er med stor tak støttet af:

